সিরিয়ার উপর দখদারি প্রতিষ্ঠাকে অতীতে প্রতিটি রাজনৈতিক ও অর্থনৈতিক শক্তিই গুরুত্ব দিত। ইসলামের ইতিহাসেও দেখা গেছে,সিরিয়ার উপর দখলদারিতে যারা সফল হয়েছে তারাই মুসলিম উম্মাহর উপর শাসক রূপে প্রতিষ্ঠা পেয়েছে। হযরত মোয়াবিয়া (রাঃ)র রাজনৈতিক শক্তি এবং তার হাতে উমাইয়া রাজবংশ গড়ে উঠার মূল কারণ,সিরিয়ার উপর তাঁর দখলদারি। দীর্ঘদিন সিরিয়ার গভর্নর থাকার কারণে সহজেই তিনি নিজের পক্ষে বিশাল সামরিক ও অর্থনৈতিক শক্তি অর্জনে সমর্থ হয়েছিলেন।সিরিয়ার গুরুত্বও শুধু ভৌগলিক কারণে নয়,রাজনৈতিক,আন্তর্জাতিক ও ধর্মীয় কারণেও। ইহুদী, খৃষ্টান ও ইসলাম –এ তিনটি প্রধান ধর্মের লালনভূমি হলো সিরিয়া। অপরদিকে আরব জাতীয়তাবাদের জন্মভূমি যেমন সিরিয়া,তেমনি আরব সোসালিস্টদের কেন্দ্রভূমিও হলো সিরিয়া। তেমনি কেন্দ্রভূমি হলো ইসলামপন্থিদেরও। ইমাম তায়মিয়ার মত মোজ্জাদ্দেদগণ সিরিয়া থেকেই মুসলমানদের পুণর্জাগরণের চেষ্টা করেছিলেন। সালাউদ্দীন আয়ুবী আরব ভূমিকে ইউরোপীয় ক্রসেডারদের থেকে মুক্ত করার যে জিহাদটি শুরু করেছিলেন সেটিও আর কোন মুসলিম ভূমি থেকে হয়নি,শুরু হয়েছিল এ সিরিয়া থেকেই।